Pealkirjas toodud moel võinuks Henry Kissingeri (1923) kohta arvata pikeevestides vanamehed Odessast. On ta ju Nobeli rahupreemia laureaat, pagulane, õpetlane, Nixoni julgeolekunõunik, Nixoni ja Fordi riigisekretär. Kõrgemale polegi ühel sisserändajal võimalik USA täitevvõimu hierarhias kerkida, sest presidendilt nõutakse sünnijärgset kodakondsust. Mõne meelest on tegu USA viimase poole sajandi parima riigisekretäriga, teiste meelest sõjakurjategijaga. Igatahes on tema nõu Ühendriikide võimutipus praeguseni kõrgelt hinnatud, seega tasub teda lugeda.
Kissingeri raamat „Maailmakord” (2014) on sissejuhatus sellesse, kuidas on kujunenud maailma valitsev asjakorraldus ja miks osa ringkondi seda muuta tahaks. Eraldi peatükid on pühendatud araabia maadele, Iraanile, Hiinale ja ülejäänud Aasiale, põhjalikumalt on käsitletud ka Venemaa ajalugu. Raamatu lõpetavad küsimused, mis seisavad Ameerika kui maailma liidri ees.